b'\n_START_ARTICLE_\nJens Adolph Frederik Clauson-Kaas\n_START_PARAGRAPH_\nJens Adolph Frederik Clauson-Kaas (16. maj 1826 i Langenfelde ved Hamborg \xe2\x80\x94 28. oktober 1906 i K\xc3\xb8benhavn) var en dansk officer og husflidsmand, far til Gustav Adolph Frederik Clauson-Kaas._NEWLINE_J.A.F. Clauson-Kaas var s\xc3\xb8n af hofmarskal Frederik Clauson-Kaas og dennes anden hustru, kom 1844 p\xc3\xa5 Landkadetakademiet i K\xc3\xb8benhavn, blev 1847 sekondl\xc3\xb8jtnant (med anciennitet fra 1845), f\xc3\xb8rst ved dragonerne, senere ved Hestgarden, og 1849 premierl\xc3\xb8jtnant. Fra 1853-56 gjorde han tjeneste i det holstenske gr\xc3\xa6nsegendarmeri, tr\xc3\xa5dte derp\xc3\xa5 igen i nummer i rytteriet og blev 1864 ritmester. Ved h\xc3\xa6rreduktionen i 1866 afskedigedes han med ventepenge og gjorde fra 1870-74 tjeneste som kaptajn i fodfolkets forst\xc3\xa6rkning (K\xc3\xb8benhavns v\xc3\xa6bning)._NEWLINE_Efter sin afsked virkede han som l\xc3\xa6rer, og allerede i 1866 oprettede han, der fra ung var \xc3\xb8vet i h\xc3\xa5ndgerning, et institut til husflidens fremme. Sammen med N.C. Rom begyndte han i 1871 udgivelsen af Nordisk Husflidstidende, og p\xc3\xa5 deres initiativ stiftedes 18. februar 1873 Dansk Husflidsselskab, hvis sekret\xc3\xa6r Clauson-Kaas blev. Han afholdt desuden en r\xc3\xa6kke kurser for husflid med statsunderst\xc3\xb8ttelse (fra 1873) og arbejdede ivrigt for at f\xc3\xa5 h\xc3\xa5ndgerning (i betydningen: husflid) anerkendt som et skolefag. I 1874 sluttede han kontrakt med K\xc3\xb8benhavns Magistrat om overtagelsen af den udt\xc3\xb8rrede Lers\xc3\xb8 for der at anl\xc3\xa6gge en pileplantage. Da han i 1881 afgik som sekret\xc3\xa6r for Husflidsselskabet efter interne stridigheder, flyttede han til Dresden i Tyskland, hvor han virkede som husflidsl\xc3\xa6rer for blinde indtil 1900, da han vendte tilbage til K\xc3\xb8benhavn. P\xc3\xa5 en rejse til Tyskland et halvt \xc3\xa5rs tid f\xc3\xb8r sin d\xc3\xb8d hyldedes han som "Talsmanden for Haandens Uddannelse i Opdragelsens Tjeneste". Clauson-Kaas blev kammerjunker 1849 og Ridder af Dannebrog 1874._NEWLINE_10. august 1853 \xc3\xa6gtede han i Kongens Lyngby Sophie Caroline Christine \xc3\x98elund (f\xc3\xb8dt 18. maj 1833 i K\xc3\xb8benhavn, d\xc3\xb8d 28. marts 1909 i Klampenborg), datter af m\xc3\xb8ller, senere skov- og vildtfoged p\xc3\xa5 Fortunen Christian \xc3\x98elund (1805-1874) og Louise Magdalene Cathrine Schr\xc3\xb8der (ca. 1808-1860)._NEWLINE_Han er begravet p\xc3\xa5 Garnisons Kirkeg\xc3\xa5rd. Der findes et maleri af Christian Asmussen fra 1901, en kobberplakette af Paul Sturm fra 1892 og et tr\xc3\xa6snit fra 1874.'